## Uredba o osnivanju Javne ustanove "Park prirode Velebit

### NN 44/1998 (31.3.1998.), Uredba o osnivanju Javne ustanove "Park prirode Velebit

# VLADA REPUBLIKE HRVATSKE

Na temelju članka 17. stavka 2. Zakona o zaštiti prirode ("Narodne novine",
br. 30/94 i 72/94) i članka 12. stavka 2. Zakona o ustanovama ("Narodne
novine", broj 76/93), Vlada Republike Hrvatske je na sjednici održanoj
26. ožujka 1998. godine, donijela

## **UREDBU**

### **O OSNIVANJU JAVNE USTANOVE "PARK PRIRODE VELEBIT"**

Članak 1.

Ovom Uredbom osniva se javna ustanova pod nazivom Javna ustanova "Park
prirode Velebit".

Sjedište javne ustanove "Park prirode Velebit" je u Gospiću, Lipovska
31.

Članak 2.

Osnivač Javne ustanove "Park prirode Velebit" (u daljnjem tekstu: Ustanova)
je Republika Hrvatska.

Članak 3.

Djelatnost Ustanove je zaštita, očuvanje i promicanje Parka prirode
Velebit i posebno zaštićenih dijelova prirode na tom području - Strogog
prirodnog rezervata Hajdučki i Rožanski kukovi, Posebnog rezervata šumske
vegetacije "Štirovača", Posebnog botaničkog rezervata "Visibaba", Posebnog
botaničkog rezervata "Zavižan - Balinovac - Zavižanska (Velika) Kosa",
Velebitskog botaničkog vrta, Geomorfološkog spomenika prirode "Cerovačke
pećine" i Zaštićenog krajolika "Zavratnica" kod Jablanca.

Ustanova može obavljati i druge djelatnosti utvrđene statutom koje služe
obavljanju djelatnosti iz stavka 1. ovoga članka.

Članak 4.

Tijela Ustanove su Upravno vijeće i ravnatelj.

Članak 5.

Ustanovom upravlja Upravno vijeće.

Upravno vijeće donosi:

- godišnji program zaštite, održavanja, očuvanja i korištenje Parka
prirode Velebit,

- odluku o raspolaganju kapitalom Ustanove,

- statut Ustanove,

- plan razvoja Ustanove i godišnji financijski plan,

- akt o unutarnjem ustrojstvu i načinu rada Ustanove,

- akt o stegovnoj i materijalnoj odgovornosti zaposlenih,

- akt o raspodjeli plaća zaposlenih,

- akt o imenovanju i razrješenju službenika, određenih statutom Ustanove.

Akti iz stavka 2. alineja 1., 2. i 3. donose se uz suglasnost Vlade
Republike Hrvatske.

Upravno vijeće obavlja i druge poslove određene statutom Ustanove i
zakonom.

Članak 6.

Upravno vijeće ima devet članova.

U Upravno vijeće imenuju se:

- dva predstavnika Državne uprave za zaštitu prirode i okoliša,

- jedan predstavnik Ministarstva poljoprivrede i šumarstva,

- jedan predstavnik Ministarstva turizma,

- jedan predstavnik Ličko-senjske županije,

- jedan predstavnik Zadarske županije,

- jedan predstavnik Javnog poduzeća Hrvatske šume,

- jedan predstavnik privatnih i ostalih vlasnika zemljišta unutar Parka
prirode Velebit,

- jedan predstavnik iz reda stručnih djelatnika Ustanove.

Članove Upravnog vijeća imenuje i razrješuje ravnatelj Državne uprave
za zaštitu prirode i okoliša.

Upravno vijeće bira i razrješuje predsjednik Upravnog vijeća.

Mandat predsjednika i članova Upravnog vijeća je četiri godine.

Članak 7.

Postupak predlaganja i imenovanja članova Upravnog vijeća, te način
rada i odlučivanja uređuje se statutom Ustanove i poslovnikom o radu Upravnog
vijeća.

Članak 8.

Voditelj Ustanove je ravnatelj.

Ravnatelja imenuje i razrješava Vlada Republike Hrvatske na prijedlog
ravnatelja Državne uprave za zaštitu prirode i okoliša, a na temelju provedenog
natječaja što ga raspisuje i provodi Ustanova.

Ravnatelj predstavlja i zastupa Ustanovu, organizira i vodi poslovanje,
poduzima sve pravne radnje u ime i za račun Ustanove i zastupa Ustanovu
u svim postupcima pred sudovima, upravnim i drugim državnim tijelima, te
pravnim osobama s javnim ovlastima, izvršava odluke Upravnog vijeća, odgovoran
je za zakonitost rada Ustanove te obavlja i druge poslove utvrđene ovom
Uredbom i statutom Ustanove.

Članak 9.

Ravnatelj može dati punomoć drugoj osobi da zastupa Ustanovu u pravnom
prometu i to u granicama svojih ovlasti, a sukladno odredbama zakona kojima
se uređuju obvezni odnosi.

Članak 10.

Ravnatelj ne može bez suglasnosti Upravnog vijeća sklapati poslove o
stjecanju, otuđenju ili opterećenju nekretnina.

Ravnatelj ne može bez suglasnosti ravnatelja Državne uprave za zaštitu
prirode i okoliša steći, otuđiti ili opteretiti nekretnine ili drugu imovinu,
niti ugovoriti drugi posao, ako vrijednost pojedinačnog ugovora prelazi
iznos od 150.000,00 kuna.

Članak 11.

Stručni rad Ustanove vodi stručni voditelj.

Stručnog voditelja Ustanove imenuje ravnatelj.

Za stručnog voditelja može biti imenovana osoba koja ima visoku stručnu
spremu prirodoslovnog smjera.

Prava, dužnosti i odgovornosti stručnog voditelja utvrđuju se statutom
Ustanove.

Članak 12.

Sredstva za osnivanje i početak rada Ustanove osigurava osnivač u iznosu
od 400.000,00 kuna.

Članak 13.

Sredstva za djelatnost Ustanove osiguravaju se iz sredstava proračuna
Republike Hrvatske.

Ustanova može stjecati sredstva obavljanjem svoje djelatnosti, naplatom
naknada za obavljanje dopuštene djelatnosti drugih pravnih i fizičkih osoba
na području Parka prirode Velebit, te potporama, sponzorstvom i darovanjima.

Članak 14.

Ako u obavljanju svoje djelatnosti Ustanova ostvari dobit, ta se dobit
upotrebljava isključivo za obavljanje i razvoj djelatnosti Ustanove.

Vlada Republike Hrvatske može odlučiti da se dio dobiti Ustanove upotrijebi
za razvoj i obavljanje djelatnosti druge ustanove koje je osnivač Republika
Hrvatska, a koja obavlja djelatnost zaštite, održavanja i promicanja zaštićenog
dijela prirode.

Članak 15.

Za obveze u poslovanju Ustanova odgovara cijelom svojom imovinom.

Republika Hrvatska solidarno i neograničeno odgovara za obveze Ustanove.

Članak 16.

Statut Ustanove donosi Upravno vijeće uz suglasnost Vlade Republike
Hrvatske.

Statutom se pobliže uređuje ustrojstvo, ovlasti, način rada i odlučivanje
pojedinih tijela Ustanove, međusobna prava i obveze osnivača i Ustanove,
način raspolaganja dobiti, te druga pitanja od značaja za obavljanje poslova
Ustanove.

Članak 17.

Statut Ustanove donijet će Upravno vijeće u roku 30 dana od dana njenog
upisa u sudski registar.

Članak 18.

Rad Ustanove je javan.

O javnosti rada Ustanove skrbi ravnatelj.

Upravno vijeće Ustanove dužno je najmanje jedanput godišnje podnijeti
izvješće o radu Vladi Republike Hrvatske i Državnoj upravi za zaštitu prirode
i okoliša.

Članak 19.

Ustanova počinje s radom danom upisa u sudski registar ustanova.

Članak 20.

Vlada Republike Hrvatske imenovat će privremenog ravnatelja Ustanove,
koji će obaviti pripreme za početak rada Ustanove te podnijeti prijavu
za upis u sudski registar ustanove, u roku 30 dana od dana stupanja na
snagu ove Uredbe.

Članak 21.

Ova Uredba stupa na snagu osmog dana od dana objave u "Narodnim novinama".

Klasa: 351-01/98-01/01
Urbroj: 5030104-98-1
Zagreb, 26. ožujka 1998.

Predsjednik
**mr. Zlatko Mateša,** v. r.

Uredba, NN 44/1998-535